b'\n_START_ARTICLE_\nPetteri Jussila\n_START_PARAGRAPH_\nTero Petteri Jussila (26. tammikuuta 1970 \xe2\x80\x93 27. hein\xc3\xa4kuuta 2004 Yl\xc3\xb6j\xc3\xa4rvi) oli suomalainen liikemies. H\xc3\xa4n tuli tunnetuksi suoramarkkinointivalmentajana ja ternimaitoyritt\xc3\xa4j\xc3\xa4n\xc3\xa4.\n_START_SECTION_\nUra\n_START_PARAGRAPH_\nJussila tuli kansallisesti tunnetuksi ty\xc3\xb6skentelem\xc3\xa4ll\xc3\xa4 ternimaitokapseleiden verkostomarkkinoinnissa. H\xc3\xa4n oli naimisissa entisen poliisin Jutta Jussilan (nyk. Larm) kanssa, joka oli tullut tunnetuksi Miss Galaxyna ja varsinkin Suuri seikkailu -tositelevisiosarjan kilpailijana. Pariskunta esiintyi s\xc3\xa4\xc3\xa4nn\xc3\xb6llisesti keltaisen lehdist\xc3\xb6n sivuilla ja oli tunnettu n\xc3\xa4ytt\xc3\xa4v\xc3\xa4st\xc3\xa4 el\xc3\xa4m\xc3\xa4ntyylist\xc3\xa4\xc3\xa4n. Petteri Jussila harrasti kehonrakennusta. Jussila tuomittiin 25-vuotiaana t\xc3\xb6rke\xc3\xa4st\xc3\xa4 veropetoksesta ja kirjanpitorikoksesta ehdolliseen vankeuteen. Petteri Jussilan entinen puoliso oli Sari Peltonen._NEWLINE_Jussila aloitti GNLD:n j\xc3\xa4lleenmyyj\xc3\xa4n\xc3\xa4, toimi muun muassa Matti Nyk\xc3\xa4sen managerina ja ty\xc3\xb6skenteli keskeisess\xc3\xa4 osassa ternimaitovalmisteiden verkostomarkkinoinnissa. Tuotteen myynninedist\xc3\xa4jin\xc3\xa4 olivat urheilijat kuten Mika Myllyl\xc3\xa4. Jussila oli my\xc3\xb6s mukana yrityksess\xc3\xa4 kehitt\xc3\xa4\xc3\xa4 ternimaitokapseleiden myynti\xc3\xa4 Pietarissa, mutta yritys ei menestynyt._NEWLINE_Petteri Jussila esiintyi 17. toukokuuta 2004 Yle TV1:n P\xc3\xa4iv\xc3\xa4rinta-ohjelmassa "Ternimaitovalmisteet testiss\xc3\xa4" puolustamassa tuotteitaan. Susanne P\xc3\xa4iv\xc3\xa4rinta uteli Jussilalta selvityst\xc3\xa4 t\xc3\xa4m\xc3\xa4n veroveloista ja ternimaitokapseleita markkinoivan yrityksens\xc3\xa4 omistusj\xc3\xa4rjestelyist\xc3\xa4, miksi Jussilalla ei ollut verotettavaa tuloa ja miksi Petteri Jussila ilmoitti asuvansa ulkomailla. Jussila ei vastannut kysymyksiin ja j\xc3\xa4tti 31. toukokuuta rikosilmoituksen ohjelmasta. Jussila puolisoineen katsoi P\xc3\xa4iv\xc3\xa4rinnan syyllistyneen kunnianloukkaukseen. Petteri Jussilan hukkumisen j\xc3\xa4lkeen Jutta Jussila kuitenkin peruutti tekem\xc3\xa4ns\xc3\xa4 rikosilmoituksen._NEWLINE_Jussilan oli tarkoitus osallistua julkisuuden henkil\xc3\xb6iden tositelevisiosarjaan V.I.P. Seikkailu MTV3:lla . Jussila hukkui kotinsa edustalla N\xc3\xa4sij\xc3\xa4rvell\xc3\xa4 yritt\xc3\xa4ess\xc3\xa4\xc3\xa4n pelastaa veden varaan joutuneen poikansa 27. hein\xc3\xa4kuuta 2004. Petteri Jussila siunattiin hautaan Kalevan kirkossa Tampereella._NEWLINE_YLE TV2 esitti ensimm\xc3\xa4isen kerran 7. marraskuuta 2006 Petteri Jussilasta kertovan dokumentin Kansalainen Jussila.'